A BIZOTTSÁG HATÁROZATA
(2007. január 9.)
a halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK tanácsi rendelet 28. cikkének (4) bekezdése alapján a közösségi ellenőrök és vizsgálati eszközök jegyzékének elfogadásáról
(2007/166/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 28. cikke (4) bekezdésére,
tekintettel a tagállamok által kijelölt közösségi ellenőrök és megnevezett vizsgálati eszközök jegyzékére,
mivel:
(1)
A halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK rendelet 28. cikkének (3) és (4) bekezdése végrehajtására vonatkozó részletes szabályok megállapításáról szóló, 2006. július 7-i 1042/2006/EK bizottsági rendelet (2) 6. cikkének (2) bekezdése rendelkezik arról, hogy a tagállamok értesítései alapján a Bizottság 2006. december 31-ig elfogadja a vizsgálatok végzésére a 2371/2002/EK rendelet 28. cikkének (4) bekezdése alapján felhatalmazott közösségi ellenőrök, ellenőrző hajók, ellenőrző repülőgépek és egyéb vizsgálati eszközök jegyzékét.
(2)
Ezért el kell fogadni a 2371/2002/EK rendelet 28. cikkének (4) bekezdésében előírt közösségi ellenőrök és vizsgálati eszközök jegyzékét.
(3)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
A KÖVETKEZŐKÉPPEN HATÁROZOTT:
Egyetlen cikk
A mellékletben szereplő személyek és vizsgálati eszközök jegyzéke a közösségi ellenőrök és vizsgálati eszközök jegyzékeként kerül elfogadásra, amely ellenőrök felhatalmazást kapnak a 2371/2002/EK rendelet 28. cikkének (4) bekezdése szerinti vizsgálatok elvégzésére.
Kelt Brüsszelben, 2007. január 9-én.